|  |  |  |
| --- | --- | --- |
| Description: eu_flag_1  **Финансирано от Европейския съюз**  **СледващоПоколениеЕС** | **План за възстановяване и устойчивост** | **Преглед на изображението източник**  **Република България** |

**ДОГОВОР ЗА ФИНАНСИРАНЕ**

**от Механизма за възстановяване и устойчивост за изпълнение на инвестиция по C2I2 „Повишаване на иновационния капацитет на Българската академия на науките (БАН) в сферата на зелените и цифровите технологии“ от Плана за възстановяване и устойчивост**

[Идентификационен номер на договора за финансиране]

Долуподписаните страни:

1. …………………………………., в качеството й/му на Ръководител на Структурата за наблюдение и докладване („СНД“) по Механизма за възстановяване и устойчивост (МВУ) на ЕС, създаден с Регламент (ЕС) 2021/241 в [наименование и адрес на министерство/ведомство, определено за СНД],

наричан/а по-нататък „Ръководител на СНД” или само „СНД“,

от една страна,

и

2. [Пълно наименование на крайния получател съгласно регистрацията му]

[Седалище и адрес на управление]

[ЕИК или еквивалентен официален регистрационен номер],

наричан по-нататък “Краен получател на средства от МВУ” или само „Краен получател“,

от друга страна,

на основание чл. 27, ал.1 от Постановление на Министерски съвет № 114 от 8 юни 2022 г. за определяне на детайлни правила за предоставяне на средства на крайни получатели от Механизма за възстановяване и устойчивост (ПМС № 114/2022), във връзка с постъпило предложение за изпълнение на инвестиция по Националния план за възстановяване и устойчивост (ПВУ) C2I2: Повишаване на иновационния капацитет на Българската академия на науките (БАН) в сферата на зелените и цифровите технологии в Информационната система за Плана за възстановяване и устойчивост (ИС за ПВУ) по процедура за подбор на крайни получатели BG-RRP-2.007 „Изграждане на трасе за квантова комуникация за участие в единната квантова комуникационна система на ЕС“ и т. … от Решение [номер и дата на решението] на Ръководителя на СНД за предоставяне на средства от Механизма за възстановяване и устойчивост (МВУ) по чл. 20, ал. 1 от ПМС № 114/2022,

се споразумяха за следното:

**Член 1. Предмет**

1.1. Ръководителят на СНД предоставя на Крайния получател (КП) безвъзмездно финансиране за изпълнение на инвестиция „Изграждане на трасе за квантова комуникация за участие в единната квантова комуникационна система на ЕС“ („одобрената инвестиция“ или само „инвестицията“) от ПВУ, финансиран по МВУ, описана в Приложение І, с максимален размер, интензитет (процент) на съфинансиране и други условия, посочени в описанието на инвестицията, съставляващо Приложение І към настоящия договор.

1.2. Безвъзмездното финансиране се предоставя съгласно условията на този договор и приложенията към него, които крайният получател декларира, че познава и приема. Крайният получател приема отпуснатото безвъзмездно финансиране и се задължава да изпълни всички задължения, произтичащи от договора и неговите приложения.

1.3. Окончателният размер на безвъзмездното финансиране се определя при спазване на разпоредбите на чл. 11 и чл.12 от Приложение II.

**Член 2. Влизане в сила на договора и срок на изпълнение на инвестицията**

2.1. Настоящият договор влиза в сила от деня на подписването му от двете страни или от датата на поставяне на последния подпис от страните.

2.2. Изпълнението на настоящата инвестиция е започнало преди сключване на договора чрез обявяване на обществена поръчка с предмет: „ДОСТАВКА НА СПЕЦИАЛИЗИРАНО ОБОРУДВАНЕ ЗА ИЗГРАЖДАНЕ НА ТРАСЕ ЗА КВАНТОВА КОМУНИКАЦИЯ“, публикувана на 16.11.2022 г. в РОП и ОВ на ЕС.

2.3. Срокът на изпълнение на инвестицията е до 31.05. 2023 г.

**Член 3. Държавна помощ**

3.1. Безвъзмездното финансиране по този договор не представлява държавна помощ по см. на чл. 107, пар. 1 от Договора за функциониране на Европейския съюз.

3.2. Безвъзмездното финансиране по този договор се реализира при спазване на условията на чл. 19 и чл. 21 от Рамката за държавна помощ за научни изследвания, развитие и иновации (C(2022) 7388 final /19.10.2022 г.).

**Член 4. Изисквания към изпълнението на инвестицията. Права и задължения на крайния получател**

4.1. Крайният получател изпълнява инвестицията съгласно описанието на одобрената инвестиция (формуляр за кандидатстване ведно с приложенията към него), представляващо Приложение І към договора, заведено в ИС за ПВУ под номер [*номер от ИС за ПВУ*], Поканата за участие - Приложение ІII към договора и клаузите на настоящия договор.

4.2. За неразделна част от клаузите на настоящия договор се считат и изискванията и процедурите относно управлението, изпълнението, отчитането и разплащането на инвестициите, регламентирани в нормативните и общите административни актове, приемани в кръга на тяхната компетентност от органите, отговорни за управлението и изпълнението на одобрения План за възстановяване и устойчивост съгласно Постановление № 157 от 7 юли 2022 г. за определяне на органите и структурите, отговорни за изпълнението на Плана за възстановяване и устойчивост на република България, и на техните основни функции (ПМС № 157/2022), Ръководството за изпълнение на инвестициите, както и в текущите оперативни указания на СНД, публикувани на официалната й интернет-страница.

4.3. Крайният получател отговаря за изпълнението на инвестицията при спазване на принципите на добро финансово управление, приложимото законодателство и условията на настоящия договор и приложенията към него.

4.4. Освен задълженията и отговорностите по т. 4.3, КП се задължава да:

4.4.1. сключи договори за изпълнение на дейностите по инвестицията;

4.4.2. осъществява контрол върху изпълнението на сключените договори;

4.4.3. осигурява информацията, съгласно чл. 22, параграф 2, буква „г" от Регламент (ЕС) 2021/241;

4.4.4. осигурява одитна следа;

4.4.5. представя в ИС за ПВУ финансово-технически отчети;

4.4.6. осигурява аналитична счетоводна отчетност за всички разходи и извършени плащания по инвестицията, за вземанията и задълженията, както и съпоставимост с финансовата информация, която се посочва във финансово-техническия отчет;

4.4.7. осигурява достъп до документи и на мястото на изпълнение на инвестициите на национални и европейски контролни и одитни органи, включително структурата за наблюдение и докладване или структурата за наблюдение на Европейската комисия, на Европейската сметна палата, на Европейската служба за борба с измамите и на Европейската прокуратура;

4.4.8. идентифицира и предприема действия за намаляване на рисковете за изпълнение на мерките;

4.4.9. спазва принципа за „ненанасяне на значителни вреди" при изпълнението на мерките, включително при възлагането на обществени поръчки.

4.5. Крайният получател регулярно въвежда информация в ИС за ПВУ за сключените от него договори с изпълнители, както и за всички участници в обединение и за изпълнители или подизпълнители по договор, съобразно изискванията на утвърденото Ръководство за изпълнение и отчитане на инвестициите. Крайният получател се задължава да потвърждава наличието и достоверността на информацията, изискваща се съгласно чл. 22, параграф 2, б. „г“ от Регламент (ЕС) 2021/241.

4.6. КП докладва напредъка по изпълнението на етапите и целите, заложени в проектното предложеие чрез ФТО, посредством ИС на МВУ, най-малко веднъж в рамките на съответното тримесечие. Сроковете за представяне на ФТО се уреждат в Ръководство за изпълнение и отчитане на инвестициите по настоящата процедура.

4.7. Крайният получател е длъжен да заплати изцяло дължимия ДДС върху допустимите разходи за изпълнение на инвестицията и да администрира ДДС като допустим/недопустим разход в съответствието с приложимите за това правила.

**Член 5. Индикатори, чието неизпълнение се счита за пълно или частично неизпълнение на инвестицията**

5.1. Неизпълнението или неотчитането по предвидения ред от крайния получател на индикатор (ключов етап) „Функционираща квантова мрежа и оптичен път (трасе)“, посочен в т. 5.2. от Поканата за участие, дава право на Ръководителят на СНД да изиска от крайния получател цялостно или частично възстановяване на полученото безвъзмездно финансиране съобразно степента на неизпълнение на индикатора и причините за това по реда и условията на чл. 11.4 – 11.5 от Общите условия на договора – Приложение ІІ.

**Член 6. Цена и Условия за плащане**

Финансиране

6.1. Максималният размер на общо допустимите разходи по Инвестицията възлиза на ………….. лв. [*словом в лева*], финансиране по Механизма за възстановяване и устойчивост и ................. лв. и [*словом в лева*] за невъзстановим данък добавена стойност като национално публично финансиране, както е посочено в секция „Бюджет“ от Приложение І към настоящия договор. В максималния размер на общо допустимите разходи е включена сумата ............. лв. [словом в лева], която представлява 0.3% непреки разходи от стойността на преките разходи.

6.2. СНД извършва плащания към КП и изготвя платежни нареждания за:

а) предстоящи плащания по Инвестицията, или

б) възстановяване на вече извършени плащания със собствени средства на КП – бюджетни организации, които са ангажирали временно ресурс.

6.2.1. Предстоящите плащания по т. 6.2, б. а) включват:

- плащане от КП на аванс по сключен договор по обществена поръчка с предмет: „ДОСТАВКА НА СПЕЦИАЛИЗИРАНО ОБОРУДВАНЕ ЗА ИЗГРАЖДАНЕ НА ТРАСЕ ЗА КВАНТОВА КОМУНИКАЦИЯ“ в размер на 50% от стойността на договора с изпълнителя. При пълно и/или частично неизпълнение и/или прекратяване и/или разваляне на сключения договор с изпълнителя по посочената обществена поръчка, предоставените средства подлежат на възстановяване и ако не се възстановят доброволно от крайния получател, те се възстановяват от бюджета му на второстепенен разпоредител с бюджет.

- окончателно плащане по сключения договор по обществена поръчка с предмет: „ДОСТАВКА НА СПЕЦИАЛИЗИРАНО ОБОРУДВАНЕ ЗА ИЗГРАЖДАНЕ НА ТРАСЕ ЗА КВАНТОВА КОМУНИКАЦИЯ“. За предоставяне на средствата от СНД на КП, последният следва да представи освен документите по т. 6.3 през ИС за ПВУ и ФТО. Преди плащането СНД извършва проверка на място.

6.3. СНД извършва плащане след проверка на представените от страна на КП в ИС за ПВУ на законосъобразен/ни разходооправдателен/ни документ/и, искане за плащане и документ/и, удостоверяващ/и извършен предварителен контрол за законосъобразност на разхода съгласно разпоредбите на Закона за финансово управление и контрол в публичния сектор (ЗФУКПС) и за извършена проверка съгласно РМС № 592/2018 г. за условията и реда за разплащанията на разпоредителите с бюджет по договори. При всяко плащане се представя декларация (по образец на СНД) за спазване на принципите и основните изисквания към изпълнението на МВУ съгласно Регламент (ЕС) 2021/241 (принципа за непричиняване на значителна вреда съгл. чл. 5, пар. 2, забрана за двойно финансиране съгласно чл. 9, изречение 2, забраната за измама, корупция и конфликт на интереси съгласно чл. 22 от посочения регламент;

6.4. При сключването на Договора КП уведомява СНД за банковата сметка, по която ще се извършват плащанията чрез представяне на финансова идентификационна форма [по образец на СНД].

6.5. СНД инициира плащанията по т. 6.2 в електронното банкиране на БНБ и ги одобрява в Системата за електронни бюджетни разплащания СЕБРА. Осчетоводяването на финансовата информация по ПВУ от СНД се извършва чрез SAP система на Министерството на финансите.

6.6. Плащанията се извършват при наличие на разполагаем лимит или след залагане на лимит по десетразрядния код на СНД от страна на Дирекция „Национален фонд“ на Министерство на финансите.

6.7 СНД извършва плащания към КП за допустими разходи за изпълнение на инвестицията, финансирана от средства от МВУ и за невъзстановим съгласно националното законодателство данък добавена стойност, в съответствие с предмета и целта на проекта. СНД изплаща на КП непреки разходи, за които КП е предоставил в ИС за ПВУ разходооправдателни документи.

6.8. Плащанията не следва да надвишават стойността на договорените разходи по настоящия Договор. За окончателно се счита последното плащане, обосновано от КП с разходооправдателни документи, с което се достига сумата по т.6.1. Плащането може да бъде извършено частично, ако надвишава стойността на договорените и действително извършени разходи по настоящия Договор.

6.9. Разходи по инвестицията, извършени преди подписване на настоящия договор, подлежат на възстановяване, при условие че са спазени разпоредбите на Регламент (ЕС) 2021/241 на Европейския парламент и на Съвета от 12 февруари 2021 г. за създаване на Механизъм за възстановяване и устойчивост и съответстват на одобрения Национален план за възстановяване и устойчивост и националното законодателство, в срок до 30 работни дни след представяне на документите по т. 6.5 и съобразно изискванията и сроковете, определени в Приложение II към настоящия договор и утвърденото Ръководство за изпълнение и отчитане на инвестициите.

6.10. КП поддържа адекватна счетоводна система, позволяваща аналитична отчетност за всички разходи и извършени плащания по Инвестицията, за вземанията и задълженията, от която да са видни счетоводните сметки, създадени за целите на МВУ с цел разграничаване на разходите и на финансовите потоци при финансиране от други източници, както и да се осигури съпоставимост с финансовата информация, която се посочва във ФТО.

6.11. Счетоводната отчетност следва да се прилага в съответствие с приложимото национално законодателство. Счетоводните отчети и разходите, свързани с Инвестицията, трябва да подлежат на ясно идентифициране и проверка.

6.12. СНД спира плащанията към крайния получател при:

1. повдигнато с обвинителен акт обвинение за извършено престъпление - измама или корупция (подкуп), касаещо инвестицията по чл. 1;

2. установен с акт на компетентния орган конфликт на интереси по реда на Закона за противодействие на корупцията и отнемане на незаконно придобитото имущество и Наредбата за организацията и реда за извършване на проверка на декларациите и за установяване конфликт на интереси по отношение на лице, участващото в ръководството и/или изпълнението на инвестицията по чл. 1;

6.12.1. В случаите по т. 6.14 плащанията се възобновяват при отстраняване от инвестицията на лицето/лицата, спрямо което/които е налице повдигнато обвинение т.1, или за които е установено, че е налице конфликт на интереси в случаите по т. 2.

6.12.2. СНД спира плащанията по договора за финансиране и в случаите на установено двойно финансиране, неотстранени финансови или технически несъответствия в изпълнението на инвестицията, установени при проверка на място или по документи.

**Член 7. Възстановяване на средства от КП по договора Възстановяване на неправомерно предоставена помощ**

7.1. В рамките на срока по чл. 9.8 от Приложение II във връзка с членове 9.4 - 9.6 от Приложение II, когато извършени и потвърдени от крайния получател, признати за допустими и изплатени от СНД към крайния получател разходи впоследствие бъдат признати за недопустими от СНД, контролен или одитиращ орган, същите подлежат на възстановяване от крайния получател по установения за това ред.

7.2. Намаляването на плащанията по МВУ, в случаите на двойно финансиране, финансови или технически несъответствия в изпълнението на инвестицията, пропуски установени при проверка на ФТО, подаден от КП и довели до надплащане на разходи, се извършва чрез коригиране на финансирането, отпуснато с договора за предоставяне на средства от МВУ, а за бюджетните организации по смисъла на § 1, т. 5 от ДР на ЗПФ – и за невъзстановимия съгласно националното законодателство данък добавена стойност, което съгласно сключения договор за финансиране със СНД КП следва да получи.

7.3. Извършените намаления по т. 7.2. на финансирането по договора следва да бъдат осигурени като собствен принос от КП.

7.4. В случаите, в които договорът е приключил, плащанията са вече извършени и СНД установи дължима/надплатена сума, същата подлежи на възстановяване на СНД, като възстановяването на недължимо платените и надплатените суми, както и на неправомерно получените или неправомерно усвоените средства ще се извършва в съответствие с установения ред, съгласно действащите нормативни актове.

7.5. В случаите на влязла в сила присъда за измама или корупция или влязъл в сила акт за установяване на конфликт на интереси, извършените плащания по засегнатата от сериозната нередност инвестиция или компонент от нея са дължими за възстановяване от КП към държавния бюджет. Ако плащанията не са направени се извършва съответно намаляване на финансирането.

7.6. За намалено финансиране и/или за надплатена сума със средства от МВУ и национално финансиране, или ангажимент за плащане на СНД по инвестицията, СНД информира КП, като надплатената сума подлежи на възстановяване към Министерството на финансите.

7.7. Сумите, включително лихвите по тях, подлежащи на възстановяване от КП, могат да бъдат прихванати от всякакви суми, дължими от СНД към КП по договора за предоставяне на средства от МВУ, а при липса на такива - задълженията се предават за събиране от Националната агенция по приходите, а за бюджетните организации се прилагат разпоредбите на ЗПФ.

**Член 8. Публичност. Адреси за кореспонденция.**

8.1. КП да посочва Механизма за възстановяване и устойчивост като източник на финансиране на инвестицията и да осигуряват видимост, включително чрез поставяне на емблемата на Съюза и на подходящо указание за финансирането, например „финансирано от Европейския съюз – NextGenerationEU".

8.2. Кореспонденцията, свързана с настоящия договор, трябва да бъде в писмена форма, да съдържа номера на договора за финансиране и наименованието на одобрената инвестиция, и трябва да бъде изпращана посредством ИС за ПВУ.

8.3. Страни по договора за финансиране могат да осъществяват кореспонденция и на следните адреси:

За Ръководителя на СНД: [адрес за кореспонденция на СНД]

За Крайния получател: [адрес за кореспонденция на крайния получател]

**Член 9. Приложения**

9.1. Следните документи представляват приложения към настоящия договор и са неразделна част от него:

**Приложение I:** Описание на одобрената инвестиция (предложението на крайния получател за изпълнение на инвестицията - формуляр за кандидатстване, подаден в ИС за ПВУ, ведно с приложените към него документи), във вида, в който е окончателно одобрен от СНД след съответните корекции, ако такива са били извършвани

**Приложение II:** Общи условия към договорите за финансиране по Механизма за възстановяване и устойчивост (в електронен вариант в ИС за ПВУ);

**Приложение III:** Покана за участие в процедура „Изграждане на трасе за квантова комуникация за участие в единната квантова комуникационна система на ЕС“ за директно предоставяне на средства на краен получател Институт по роботика – БАН.

9.2. В случай на противоречие между разпоредбите на Приложенията и тези на настоящия договор, с предимство се прилагат разпоредбите на договора. В случай на противоречие между разпоредбите на Приложение II и тези на другите приложения, с предимство се прилагат разпоредбите на Приложение II.

**Член 10. Други условия по Договора**

10.1. Общите условия – Приложение ІІ към договора се допълват, както следва:

10.1.1. Създава се нов член 9.9 със следното съдържание:

Чл. 9.9. Крайният получател се задължава да поддържа актуален регистър, съдържащ информация за местонахождението на оригиналните документи по проекта и отговорното лице за тяхното съхранение в сроковете по предходната точка.

10.1.2. Създава се нов член 9.10 със следното съдържание:

Чл. 9.10. Крайният получател се задължава да предоставя чрез ИС за ПВУ всички доклади на одитните и контролните органи, издадени в резултат на извършени по инвестицията одитни ангажименти и проверки, както и пълна информация за предприетите корективни действия в срок до три работни дни от получаването им, респ. от извършването им. В този случай, крайният получател се задължава да предоставя на СНД цялата изискуема информация за последващи действия за изпълнение на направени от компетентните органи препоръки, както и да изпълнява указанията, дадени от СНД за изпълнение на тези препоръки.

10.1.3. Създава се нов член 13А със следното съдържание:

Чл. 13А. 1. Крайният получател се задължава да спазва изискването на т. 19 от Рамката за държавна помощ за научни изследвания, развитие и иновации, като съотношението между извършваните икономически и неикономически дейности и техните разходи, финансиране и приходи са ясно разделени по икономически неикономически дейности, така че ефективно да се избегне кръстосаното субсидиране за целия полезен срок на годност на придобитата инфраструктура, определен в амортизационния план на крайния получател.

Чл. 13А. 2.1. Крайният получател се задължава да спазва изискването на т. 21 от Рамката за държавна помощ за научни изследвания, развитие и иновации, като икономическите дейности, извършвани в „Институт по роботика“ – БАН потребяват точно същите ресурси (материали, оборудване, труд и постоянен капитал) като извършваните неикономически дейности и капацитетът на икономическите дейности не превишава размера от 20 % от общия годишен капацитет за целия полезен срок на годност на придобитата инфраструктура, определен в амортизационния план на крайния получател.

Чл. 13А.2.2.Неикономически по своя характер са фундаменталните научни изследвания, отговарящи на т. 16, б. „н“ от Рамката. Индустриалните научни изследвания (т. 16, б. „с“), експерименталното развитие (т. 16, б. „к“) и проучването на осъществимостта (т. 16, б. „л“) могат да бъдат класифицирани като неикономически само ако са изпълнени в ефективно сътрудничество по смисъла на т. 16, б. „з“ и се спазват условията на т. 28 и т. 29 от Рамката.

Чл. 13А 2.3.СНД ще извършва проверки дали всяка една извършена дейност през годината е определена като икономическа или неикономическа и дали разходите за нея са отнесени коректно за целия полезен срок на годност на придобитата инфраструктура, определен в амортизационния план на крайния получател.

Чл. 13А 2.4. В случаите, когато крайният получател е бенефициент по проект, в който участва с част от капацитета си, и по който има изискване за спазване на т. 21 от Рамката за определени инфраструктурни единици (ИЕ), спазването на изискванията на т. 21 от Рамката трябва да се отнася както на ниво субект (института), така и на ниво ИЕ, включени в проекта.

Чл. 13А 2.5. Крайният получател се задължава да изпълнява задълженията си и да оказва съдействие на съответните компетентните органи в случай на необходимост от възстановяването на неправомерно предоставена държавна помощ, което се извършва по реда на чл. 38 от Закона за държавните помощи, съгласно който решение на Европейската комисия за възстановяване на неправомерна и несъвместима или на неправилно използвана държавна помощ подлежи на принудително изпълнение по реда на Данъчно-осигурителния процесуален кодекс (ДОПК). При постановяване на решение на Европейската комисия за възстановяване на неправомерна, несъвместима или неправилно използвана държавна/минимална помощ Крайният получател се задължава да възстанови съответната сума, съгласно условията на решението.

10.1.4. Чл. 17.4 от Приложение ІІ към договора се допълва, както следва:

Създава се т. 17.4.2. За изменението на договора не се подписва изричен двустранен писмен или електронен документ в следните случаи:

- при промяна в адреса за кореспонденция и контакти;

- при отстраняване на технически грешки в проекта с изключение на промяна на минималните технически и функционални характеристики, индикатори, етапи и цели;

- при промяна в седалището и адреса на управление на крайния получател, в случай, че това не противоречи на изискванията на условията за кандидатстване или за изпълнение по процедурата за предоставяне на средства от МВУ;

- при уеднаквяване на текстове в договора и/или приложенията към него;

- при промяна в плана за изпълнение на дейностите, в случай, че това не се отразява на заложените срокове за изпълнение на ключовите етапи на инвестицията;

- при промяна в наименованието на крайния получател.

- при промяна в бюджета на инвестицията, посочен в Приложение І, договора, свързана с прехвърляне на средства в рамките на един „тип разходи“ или прехвърляне на средства от един „тип разходи“ в друг, като отклонението е под 15 % от първоначално договорения размер, в случаите когато посоченото е в съответствие с условията за кандидатстване и условията за изпълнение;

- при промяна на банкова сметка на крайния получател;

- при промяна на законния/ите представляващ/и на крайния получател;

В посочените случаи, крайният получател следва да уведоми незабавно СНД чрез ИС за ПВУ и да обоснове необходимостта от извършване на съответната промяна. Крайният получател има право да приложи изменението, за което е уведомил СНД, която, от своя страна, може да възрази в срок от 15 работни дни от получаване на писменото уведомление, а в случаите на допълнително изискани пояснения и документи – от тяхното получаване. СНД може да не приеме направеното изменение или да даде допълнителни указания на крайния получател, когато: исканото изменение не е сред изброените в по-горе; изменението противоречи на изрични изисквания на условията за кандидатстване или изпълнение по процедурата за предоставяне на средства, при които инвестицията е била одобрена; исканото изменение не е приемливо обосновано или противоречи на действителното положение; се нарушават условията на чл. 17.5 от Общите условия – Приложение ІІ. В случай, че СНД се съгласи с, или не възрази на исканата промяна в посочения срок, се счита, че предлаганото изменение е прието. В такъв случай допълнителното споразумение за изменение на договора се счита за сключено по силата и при условията на разменената кореспонденция между страните чрез ИС за ПВУ във връзка с изменението, без за това да е необходимо изричното подписване на нарочен двустранен писмен или електронен документ.

10.1.5. Чл. 20.2 от Приложение II към договора се допълва, както следва :

В случай, че крайният получател не изпълни и/или не отчете пред СНД по реда на чл. 11 от Приложение ІІ изпълнението на ключов етап по изпълнението на инвестицията, посочен в описанието на инвестицията – Приложение І, в срока, предвиден за това, и изпълнението на договора не се намира в някоя от хипотезите, посочени в членове 19.2, 19.3 или 19.5, СНД може да прекрати едностранно договора с последиците по чл. 20.3, след като вземе становището на крайния получател и, по негово искане, му предостави едномесечен срок за изпълнението и/или отчитането на съответния ключов етап.

Настоящият договор е съставен като електронен документ и подписан с електронни подписи в съответствие със Закона за електронния документ и електронните удостоверителни услуги.

За Краен получател За Ръководител на Структурата за наблюдение и докладване

Име Име

Длъжност Длъжност

Подпис Подпис

Дата Дата